Ope brief aan Beeld: Solidariteit verklaar dispuutFoto: @adriaanbasson, Twitter Ope brief aan Tim du Plessis, (Hoof: Afrikaanse Koerante, Media24) Beste Tim Dit spyt my om jou mee te deel dat ek na aanleiding van ’n stortvloed versoeke uit die Afrikaanse gemeenskap, ’n dispuut met Beeld verklaar as gevolg van die vertrouensbreuk tussen die koerant en ’n wesenlike deel van sy lesers. Ek doen dit in die vorm van ’n ope brief, omdat Beeld die toekoms van die laaste Afrikaanse Kampus en die laaste Afrikaanse koerant in die noorde in die gedrang gebring het deur die swak oordeel van sy redakteur. Ek motiveer ons dispuut en redes vir die vertrouensbreuk en stelling oor sy oordeelsfout soos volg: 1. Die leuenagtige Nazi-koppeling van die Potchefstroom-kampus van die NWU Dit is verregaande om die Potchefstroom-kampus van die NWU aan die Nazisme te koppel soos wat in Beeld van 21 Februarie gedoen word. Daar is nie sprake van Nazi-praktyke, -kultuur of -beïnvloeding van studente nie. Om die kampus aan ’n veragtelike ideologie te koppel, is ’n beswaddering en belastering van die voortreflike rekord van die kampus en die bewese geskiedenis van dr. Theuns Eloff en prof. Herman van Schalkwyk. Die herdoping van studentegroete tot “Sieg Heil” Nazi-salute, is net so verwerplik as die Nazi’s self. Dat die gewraakte en misplaaste “saluut” net ’n sekonde van ’n saamgestelde reeks liedjies uitmaak, word nie genoem nie. ’n Onnadenkende en naïewe halfsekonde, is darem ver van ’n doelbewuste Nazi-saluut. Daar word ook nie voldoende erkenning verleen aan die sterk optrede van die kampus teen ontgroenings-wanpraktyke, en die feit dat die gebare reeds verbied was nie. Die langtermyn gevolge van die swartsmeer van die Puk vir die reputasie en goeie naam van die studente, dosente en bestuurders is ook nie moeilik om te voorspel nie. As ‘n groep mense wat lief is vir Afrikaans en vir die Puk, en Nazisme verafsku, grief Beeld se verdraaiing van die gebeure my juis so. 2. Beeld se anti-Puk veldtog teenoor gewone nuusdekking Die doel van ’n koerant is om nuus te publiseer en om as openbare waghond op te tree. Dit is gevolglik verstaanbaar dat Beeld nuus rapporteer, maar om jou eie agenda te dryf is totaal iets anders. Wanpraktyke met ontgroening is nie verskoonbaar nie, en Beeld sou reg wees om dit te ontbloot. Baie hang egter daarvan af hoé dit publiseer word. Die probleem is dat Beeld veel verder as dekking gegaan het, en die nuus buite verhouding opgeblaas en oordryf het. Daar het byvoorbeeld net op 21 Februarie agt berigte en ’n spotprent daaroor verskyn, terwyl daar 18 verwysings na Hitler of die Nazi’s geplaas is. Die redakteur het daarby op 20 Februarie die volgende stelling op Twitter aan duisende mense gemaak: “Nazi Germany? No: Potch.” Hy het ook ’n reeks foto’s van eerstejaars op Twitter gepubliseer en met selektiewe halfsekondes van hul “groeterituele” dit as Sieg Heil Nazi-salute beskryf. Honderde studente wat op die foto’s herkenbaar is, word so op ’n lasterlike wyse blootgestel. Die wyse van ondersoek versterk die indruk van ‘n anti-Puk-veldtog, omdat ’n hele span joernaliste die kampus onder die dekmantel van gewone studente besoek het. Daar is klaarblyklik ook saamgespan met enkele gegriefde personeellede. Die deurlopende onthulling van ou nuus en die opdiep van verouderde visuele materiaal bevestig die gevolgtrekking van die fabrisering van nuus en ’n veldtog teen die kampus. Die tydsberekening van Beeld se aanval, nadat dr. Eloff se uittrede bekend gemaak is en voordat sy opvolger oorgeneem het, lyk in die lig van al hierdie gebeure nie toevallig nie. 3. Voorsienbare gevolge van regeringsinmenging vir Afrikaans Die gevolge van Beeld se hantering van die gebeure kan groot gevolge vir Potchefstroom as die laaste oorblywende Afrikaanse kampus inhou. Die klaarblyklike vervreemding van ’n groot deel van sy leserskorps kan ook groot skade aan Beeld as die laaste Afrikaanse dagblad in die noorde beteken. Die redakteur het nie die nuuswaarde van sy stories behoorlik opgeweeg teen die maklik voorspelbare gevolge daarvan nie. Dit is ’n bekende feit dat die betrokke minister nie ten gunste is van ’n grootliks Afrikaanse kampus nie, en dit is nie verbasend dat hy reeds aangekondig het dat stappe teen die kampus gaan volg nie. Die gevolge van regeringsinmenging vir Afrikaanse hoër onderwys, vir Afrikaans as akademiese taal, en vir die toeganklikheid van hoër onderwys vir Afrikaanse studente is teen hierdie tyd mos welbekend. Die vraag bestaan ook wat die gevolge van hierdie vertrouensbreuk met so groot deel van sy lesers vir Beeld inhou. Hoewel enkele sekondes van die studente se groeterituele die geleentheid vir enkele gegriefdes gebied het om dit te misbruik, veroorsaak Beeld se opblaas van die saak ’n krisis waarvan Afrikaans die gevolge gaan dra, en dat die Puk en Beeld as Afrikaanse instellings daaronder gaan ly. Ons verdedig nie die onverdedigbare nie, maar voel dat die roekelose joernalistiek nie regverdig kan word nie. Die minister se stappe wat gister afgekondig is, is vir die Beeld-redakteur se rekening, maar dit gaan deur die hele Afrikaanse gemeenskap betaal word. 4. Die rol van die Beeld-redakteur se persoonlike agenda Die Beeld-redakteur het skynbaar ’n weersin in ontgroening. Talle van ons deel daardie siening, en het veral begrip vir die veroordeling van praktyke wat jongmense se menswaardigheid aantas. Ons verwerp ook enige vorm van “boelie” onder die dekmantel van ontgroening. Maar terselfdertyd maak die redakteur homself en sy koerant skuldig aan die ergste vorm van boelie denkbaar, deur ’n hele kampus met duisende studente as Nazi’s uit te kryt! Die gemiddelde leser sal uit die nuusdekking waarskynlik die afleiding maak dat die kampus Nazi-praktyke bedryf, dat die kampusowerhede dit goedkeur en toelaat, en dat dit steeds voortduur, ten minste tot en met die “moedige” publikasie daarvan deur Beeld. Ons inligting is ook dat die Beeld-redakteur nie sy persoonlike belange in die gebeure verklaar nie, en of waarskynlik selfs daardeur gedryf word. Dit handel oor ’n persoonlike vriendin van hom wat net voor hierdie gebeure op ’n betreklik onsmaaklike wyse gevra is om die kampus se diens te verlaat na ’n skikking. Ons is bekommerd dat dit moontlik kon bydra tot die swak oordeel wat hy in die hele saak aan die dag lê, soos om nog ’n ou huisvriend se brief so prominent in gister se Beeld te publiseer. 5. Simpatie vir Beeld se lesersgemeenskap NP van Wyk Louw het daarop gewys dat die skerpste kritiek van hom af kom wat wys op “ons” foute, eerder as “hulle” foute. So ’n benadering verg ’n simpatieke kritikus, en nie ’n minagtende en afbrekende benadering onder die vaandel van mediavryheid nie. Die Afrikaanse gemeenskap verwag dat Beeld sy waghondrol moet vervul, en nie die “skoothondjie” van Afrikaanse instellings sal wees nie. Aan die ander kant verwerp ons die hartelose optrede van die redakteur, wat soos ’n verskeurende wolf op die Puk as laaste Afrikaanse kampus toegesak het. Tim, ek het nog altyd die grootste respek vir jou professionele integriteit, en vertrou dat jy as hoof van Afrikaanse koerante by Media24 begrip daarvoor sal hê dat ons die Afrikaanse gemeenskap gaan versoek om Beeld nie te koop totdat hierdie dispuut opgelos is nie. Afrikaanssprekendes kan tog nie hulle eie benadeling ondersteun nie. Ons sal dit waardeer as jy sal ingryp om Beeld se geloofwaardigheid te herstel. Flip Buys Uitvoerende Voorsitter Solidariteit Beweging Belangeverklaring: Flip was tot einde 2013 op die Uitvoerende Komitee van die Noordwes Universiteitsraad.